Meeste klagtes by MRK oor rassisme | Maroela Media
Die Mensregtekommissie (MRK) sê die algemeenste soort klagtes wat hy ontvang, handel oor gelykheid, waarvan amper 70% met rassisme verband hou.
Dit het aan die lig gekom in die MRK se jongste tendens-ontledingsverslag vir die boekjaar 2016-'17.
Van die 5 012 sake wat in dié boekjaar ingedien is, het 705 met gelykheid verband gehou. Die naasgewildste soort klagtes was oor gesondheidsorg, voedsel, water en maatskaplike sekuriteit. In die derde plek was klagtes wat verband gehou het met mense wat in hegtenis geneem of aangehou is, terwyl klagtes oor arbeidsverhoudinge in die vierde plek was.
Daar was die afgelope vier jaar 'n skerp toename in klagtes oor gelykheid van 493 in 2014-'15 tot die jongste syfer van 705. Altesaam 486 klagtes, die meeste tot dusver, is oor rassediskriminasie ontvang. Dis veel meer as die naasmeeste, 69 oor diskriminasie op grond van gestremdheid. Net 27 klagtes is ontvang oor diskriminasie op grond van etniese agtergrond en 24 oor seksuele oriëntasie.
Die kommissie sê die feit dat hy net nege klagtes oor geslagsdiskriminasie ontvang het, weerspieël nie die ware toedrag van sake nie omdat dié soort klagtes gewoonlik direk by die kommissie vir geslagsgelykheid ingedien word.
Wat rassediskriminasie betref, sê die kommissie dit is danksy die toenemende gewildheid van Facebook en Twitter dat dié soort diskriminasie ál meer aan die groot klok gehang word. Terselfdertyd gebruik mense die sosiale media om rassisme te verwoord, wat noodwendig tot 'n oënskynlike toename in die voorkoms daarvan aanleiding gegee het.
"Neerhalende aanmerkings wat bedoel is om swart mense se intelligensie, menslikheid, voorkoms en geloofsoortuigings af te kraak, kom volop voor," sê die MRK. "Rassistiese aanmerkings sluit dikwels terme soos 'bobbejaan', 'aap', 'h****t' en 'k******' in. Die k-woord word algemeen gebruik."
Rassediskriminasie kom voor by skole, universiteite, sakeondernemings en in die werkplek.
Maar die MRK sê diskriminasie is geensins tot die sosiale media beperk nie. "Gevalle van rassediskriminasie kom voor by skole, universiteite, sakeondernemings en in die werkplek. Dit behels nie net mondelinge mishandeling nie, maar dikwels ook verdere oortredings, soos liggaamlike geweld, intimidasie, molestering of aanranding."
Die MRK stel reeds sedert die 2012-'13-boekjaar jaarliks 'n verslag saam oor die klagtes wat hy ontvang. Volgens die jongste syfers, vir die 2016-'17-boekjaar, was daar die afgelope vier jaar geen toename in klagtes nie. Dit bly konstant op sowat 4 950, behalwe in 2014-'15, toe net 3 685 klagtes ingedien is.
Die Wes-Kaap is ál provinsie met meer sake wat nog aktief is as dié wat reeds afgehandel is. In die afgelope vier jaar het die kommissie gemiddeld 76% van alle sake afgehandel in die jaar waarin dit aangemeld is.
In die Wes-Kaap is egter aan die einde van die 2016-'17-boekjaar net 309 sake afgehandel, maar was 452 nog aktief. In Mpumalanga is 602 afgehandel en net 37 was nog aktief.
ANC-woordvoerder met verlof hangende ondersoek
As dit dan die waarheid is hoekom hoor ons so min van skuldig bevindings of publieke veroordeling van die mense wat so graag hul monde uitspoel oor die onwelkome ras in SA ? Hulle raak al so mak dat hulle oral op verhoë hul haatspraak uitbasuin , en dan wil hulle hê ons moet hul "bevindinge" glo?? Dit het so maklik geword om die waarheid te verdrasai. Neewat ek glo dit nie. Hier is iets anders besig om te gebeur en goed wat weggesteek word.
Ek lees niks van rassistiese aanmerkings en doodsdreigemente teenoor die wit ras nie? Of word dit nie as rassisme geklassifiseer nie?
Ek het klomp jaar gelede my werk as gevolg van rassisme verloor en daardie praktyk word vandag as die norm aanvaar, want ek is wit. Vandag kan ek as gevolg van daardie selfde praktyk nog steeds nie werk kry nie, maar dit word ook deur die MRK nie as verkeerd gesien nie.
Die mense wat dink dat Swartmense nie rassisties kan wees nie, leef in 'n dwaalwêreld. Hulle het ook skeldwoorde vir ander rasgroepe. Doen gerus navraag!
My standpunt is dat die aanhitsing tot moord baie, baie ernstiger is as beledigings (ek praat lg baie beslis nie goed nie) Maar as iemand 3 jaar kry vir die gebruik van die k-woord, moet die persoon wat doods-dreigemente uiter 15 jaar kry. Ongeag die velkleur